
	[bookmark: nev]ILLÉS TAMÁS
illes.tamas1603@gmail.com
Kémia
BSc, 5. félév
Eötvös Loránd Tudományegyetem
Természettudományi Kar
	
[bookmark: _GoBack]






Témavezetők:
	Salma Imre
egyetemi tanár, ELTE TTK

	Vörösmarty Máté
tudományos munkatárs, ELTE TTK




A légköri aeroszol higroszkópos tulajdonságai Budapesten különleges események alkalmával

Az aeroszolok jelentős szerepet játszanak az éghajlati rendszerben, leginkább a felhőképződésen keresztül. Az emberi tevékenység átalakíthatja a felhők szerkezetét és élettartamát, ami nagyban hozzájárul az éghajlatváltozáshoz, valamint befolyásolja a csapadékeloszlást. A felhőképződés bizonytalansága az éghajlati modellek legnagyobb egyedi járulékát adja. A pontosabb megértéshez további, folyamatos mérési adatok és ezek kiértékelése szükséges.
A BpART Laboratóriumban korszerű műszeregyüttessel végzett és komplex adatkiértékelést magába foglaló kutatásba kapcsolódtam be. A mérési adatokat egy egyedülálló, szkennelő műszerkapcsolás szolgáltatta. Ez lehetővé teszi a polidiszperz légköri aeroszol higroszkopicitásának a meghatározásán túl, vele párhuzamosan a 20 – 400 nm átmérő-tartományban méretszeparált részecskék higroszkopicitácának a meghatározását 0,1% – 1.0% túltelítettségi értékeken.
A Köhler-elmélet segítségével modelleztük az aeroszol részecskék felhőkondenzációs magként (CCN) való viselkedését. A folyamatot elsősorban a részecskék mérete és kémiai összetétele, leginkább a vízoldhatósága határozzák meg. A kémiai összetétel hatását a víz aktivitásának segítségével tudjuk figyelembe venni, amit a higroszkopicitási paraméterrel (κ) fejeztünk ki. Munkám egyik fő feladata a mérőrendszer működtetése és felügyelete, valamint három, különleges eseménynek (tűzijátéknak, szublokális és regionális újrészecske-képződés és növekedés eseménynek) a CCN-koncentrációra és a cseppképződésre kifejtett hatását tanulmányozni a kapcsolódó mennyiségek meghatározásával és értelmezésével.
A tűzijáték rendkívül nagy mennyiségű és viszonylag nagy méretű részecskét juttatott a levegőbe. Számuk meghaladta a napi medián érték tízszeresét. Ezek a részecskék higroszhkópos, szervetlen fémsókból álltak. A szublokális esemény során többlet ammónia-kibocsátás következtében jöttek létre új vízoldható részecskék, melyek kis méretük és korlátozott növekedésük miatt nem voltak képesek cseppképzésre. A regionális esemény alkalmával is kis méretű részecskék keletkeztek, de ezek mérete a térben és időben kiterjedt növekedési folyamat miatt elérte a szükséges ( >50 nm) mérettartományt, így jelentős számú CCN állt rendelkezésre a cseppképződésre. Kémiai összetételük eltért a városi (tipikusan széntartalmú vegyületektől), és előzetes ismereteink alapján külső keveréket képeztek a meglévő, városi aeroszollal.
Hosszútávú terveink közé tartozik egy teljes év hosszúságú mérés kivitelezése.



